اليوم وصلنا الى مدينة هيروشيما المشهورة بحادثة انفجار اول قنيلة ذرية بالعالم
هيروشيما مدينة صغيرة جدا وبسيطة جدا واهلها مسالمين وبحالهم لذلك جان الانفجار صدمة اصابت البلد والعالم كله بالذهول بسبب حجم ونوع الدمار الي صار بيها
المعالم الي بيها قليلة جدا
اولها قلعة هيروشيما التاريخية تشبه قلعة اوساكا لكن ماكو خندق يحيط بيها وجانت مغلقة بسبب اعمال الترميم لكن بالحدائق جان اكو مهرجان ثقافي للفنون الفلكلورية اليابانية لمدة ٣ أيام
المكان الثاني هوة السوق المسقف وهذا موجود بكل المدن واسعاره زينة
المكان الثالث هوة المهم والممميز حديقة هيروشيما الوطنية للسلام الموجودة في نفس مكان سقوط القنبلة الذرية وهاي حديقة كبيرة بيها مجموعة نصب تذكارية للحادث وايضا بيها ٣ متاحف الاول متحف مخلفات الانفجار بي كل الاشياء الي لكوها بعد الحادث من ملابس واشياء تخص الضحايا مثل الجنط او ساعات او بقايا رحلات المدرسة ...الخ والمتحف الثاني متحف الوثائق بي كل الوثائق الي تخص الحادث من برقيات عسكرية وبلاغات وارشيف باسماء الضحايا والاشخاص الي بلغو عن الحادث وكل الكتب والمجلات الي كتبت عن الموضوع وبيانات لكل فرق الانقاذ واسماء الاطباء والتمريضيين الي شاركو بعلاج الضحايا والمتحف الثالث هوة المتحف الصوتي بي تسجيلات للضحايا الي بقو احياء قسم جانت اصاباتهم خطيرة وماتو خلال ايام وقسم بقو سنوات وايضا تسجيلات للشهود وحتى للطيار الي القى القنبلة وايضا بي عروض انيميشن لبعض قصص الضحايا او اهلهم طبعا المكان يفطر الگلب???????? بحيث مكدرت اكمل العروض كلها
المكان الرابع هوة جزيرة مياجيما الي تبعد تقريبا نص ساعة عن مركز هيروشيما ١٥ دقيقة بالقطار وبعدين نصعد عبارة بالبحر هم ١٥ دقيقة ونوصل الجزيرة كولش حلوة ومميزة بضريح المرحوم ايتسوكوشيما المطل على البحر ومدخل الضريح في وسط البحر وحسب عقيدتهم لازم يمرون من خلال هذا المدخل للتطهر من الذنوب قبل دخول الضريح
وبيها هواي معابد بوذية قسم منها على الساحل وقسم على قمة الجبل ونصعدلها بالتلفريك رحلة التلفريك كولش حلوة ومتعبة بنفس الوقت لان محطة التلفريك بمنتصف الجبل ولازم نصعدلها مشي وبعدين نصعد التلفريك
المكان بالقمة كولش حلو هواء نقي والاشجار الخضرة والبحر ونكدر نشوف مجموعة من الجزر اليابانية وسط البحر من هذا الارتفاع
ايضا تتميز هاي الجزيرة بوجود الغزلان الي تتجول ويا السياح بكل مكان
الى هنا اخواني اخواتي تنتهي رحلتنا في كوكب اليابان اتمنى تكون عجبتكم وما اكون اثقلت عليكم